b"\n_START_ARTICLE_\nJoan Tarr\xc3\xa9 i Sans\n_START_SECTION_\nBiografia\n_START_PARAGRAPH_\nEstudi\xc3\xa0 al seminari de Girona, i el 1916 s'orden\xc3\xa0 a Barcelona. Despr\xc3\xa9s d'haver exercit com a capell\xc3\xa0 a Cornell\xc3\xa0 i a Barcelona, el 1918 s'instal\xc2\xb7l\xc3\xa0 a Par\xc3\xads, on es form\xc3\xa0 com a historiador en els establiments m\xc3\xa9s prestigiosos: la Facultat de dret, on segu\xc3\xad cursos de dret can\xc3\xb2nic; l'\xc3\x89cole Pratique des Hautes \xc3\x89tudes, en qu\xc3\xa8 s'especialitz\xc3\xa0 en l'\xc3\xa8poca carol\xc3\xadngia; o l'\xc3\x89cole des Chartes. El 1927 hi defengu\xc3\xa9 una tesi sobre les fonts de la legislaci\xc3\xb3 eclesi\xc3\xa0stica a la prov\xc3\xadncia Tarraconense. Retornat a Catalunya, el 1935 continu\xc3\xa0 la tasca de Francesc Martorell i Trabal en el buidat per a la Catalunya Carol\xc3\xadngia; arran de l'esclat de la guerra civil, s'establ\xc3\xad definitivament a Par\xc3\xads. _NEWLINE_Membre de la Soci\xc3\xa9t\xc3\xa9 d'Histoire du Droit i de la Soci\xc3\xa9t\xc3\xa9 Nationale des Antiquaires de France, fou capell\xc3\xa0 i bibliotecari de l'Institut Catholique, on se'l coneixia com a l'abb\xc3\xa9 Jean Tarr\xc3\xa9. Amic, entre altres, de Pierre Vilar (amb qui coincid\xc3\xad en el consistori dels Jocs Florals de 1965), era conegut de la col\xc3\xb2nia catalana parisenca per la seva generositat. Republic\xc3\xa0 i catalanista, conserv\xc3\xa0 les seves conviccions fins a la seva mort. _NEWLINE_El seu fons es conserva a la Biblioteca de Catalunya."